[{"text_idx": "#000000", "text": "Archives de cate\u0301gorie : lennegezh teodel"}, {"text_idx": "#000001", "text": "Va frederiadennou\u0300 eus ar mare a ya gant ar sorbienn bobl rizh n\u00b0 333, The Glutton, hervez rummata Aarnes ha Thompson en o levr The types of the folktales, adembannadur, Academia Scientiarium Fennica, Helsinki 1981."}, {"text_idx": "#000002", "text": "Ne c\u2019hallan ket koulskoude na menegin\u0303 Le petit Chaperon rouge deuet e goulou\u0300 e 1696 dindan bluenn Charles Perrault en e levr Histoires ou contes du temps passe\u0301 avec des moralite\u0301s, ken brudet eo skridou\u0300 al levrig-se.\nPadal eo anavezet fall tre skrid Perrault a zo bet malet hag advalet, dreist holl adal an naontekved kantved, pep hini o tegas kemmaduriou\u0300 ha reizhaduriou\u0300 bern-war-vern.\nMaladur lennegel Perrault, a gavan brav tre evel m\u2019 eo bet skrivet, a dalvez ar boan bezan\u0303 lennet. Kinnig a ran deoc\u2019h teurel ur sell ouzh an destenn orin aman\u0303."}, {"text_idx": "#000004", "text": "Ar maladuriou\u0300 kavet en embannaduriou\u0300 ar Breudeur Grimm, Kinder und Hausma\u0308rchen (1825) a zeu eus sorbienn Perrault. Ouzhpennet eo bet ar chaseour a zieub ar vamm-gozh hag ar plac\u2019h diouzh kof ar bleiz, hag un eil kejadenn gant ur bleiz all a vo trec\u2019het gant ar plac\u2019h skoazellet gant he mamm-gozh. Ar maladuriou\u0300 nemetan\u0303 dastumet en Alamagn eo, a zo bet dastumet digant ur vagerez bet e Fran\u0303s. N\u2019eo bet miret nemet ar furm pell diouzh hini Perrault en embannaduriou\u0300 diwezhan\u0303 ar Breudeur Grimm."}, {"text_idx": "#000006", "text": "Ret eo derc\u2019hel da son\u0303j ivez ez on ur sorbiennour ha n\u2019 eo ket un den a skiant. Ne ran ket ul labour reizhiadek. Ne sellan ket ouzh furm ar sorbiennou\u0300 hogen ouzh o danvez, pe da nebeutan\u0303 eo ar pezh a son\u0303jan ober.\nAl labouriou\u0300 kaset da benn gant arbennigourion stummet er skol-veur gall zo dudius-tre. Degas a reont ur bern danvez, hogen e mare pe vare e tistroont bepred e roudou\u0300 ar stuzegezh trec\u2019h. N\u2019 int barrek da welout an aliesan\u0303 en arz pobl nemet danvez d\u2019o studiou\u0300 hag oberennou\u0300 dister. C\u2019hwitan\u0303 a reont alies war an danvez."}, {"text_idx": "#000007", "text": "Un nebeut stlenn war va sorbiennou\u0300 ha war doare va sorbiennan\u0303 ha va sorbiennouriezh a vo kavet en notennou\u0300 Sorbienn ha kevredigezh, embannet e-barzh ar gelaouenn Aber, niverenn 19, nevez-amzer 2005. Ne oa nemet un derou ha ne chom nemet un derou. Adkemeret war ar bajenn-man\u0303."}, {"text_idx": "#000010", "text": "Evel er vojenn sinaat, Loar hag Heol, an istor lavaret gant an dud zo meizet evel handerc\u2019had. Ar werc\u2019helezh zo ar vro krin, divleuniou\u0300.\nN\u2019 eus nemet ur paotr evit kredin\u0303 e c\u2019hell kened ar bleuniou\u0300 bezan\u0303 gwerc\u2019helezh, hag e ray pezh a zo ret evit degas ar gened en-dro, en ur zegas war un dro ar peoc\u2019h."}, {"text_idx": "#000011", "text": "En div vojenn hon eus ur bed aet digened ha diaes da vevan\u0303. An dud a zegemer an darvoud evel lod didec\u2019hus o gwerc\u2019helezh avat. N\u2019eus nemet unan (lakaat a ran ez eo an div blac\u2019h daou du an hevelep tudenn er sorbienn sinaat) a gredo er gened dispaket en istor, en handerc\u2019had, hag a lakay ar gened da vezan\u0303 en-dro."}, {"text_idx": "#000012", "text": "Da dostaat eo ouzh beuzadeg veur ar Bibl pe ouzh an holl vojennou\u0300 savet da gadarnaat stuzegezh ur gumuniezh tud. Ar stuzegezh-se zo mad kaer an holl savet da heul amzeriou\u0300 ten\u0303val da zegas en-dro doareou\u0300 brokus ha kenedus. Ar gened a oa anezhi a-raok an amzeriou\u0300 c\u2019hwerv. Perzh anienel eus mal-den eo."}, {"text_idx": "#000014", "text": "Ron\u0303flez ar sorbiennou\u0300, pe an euzhvil, ar sorserez, an diaoul, zo aze er mare ma c\u2019hell ar benndudennn mankout war e zenelezh, koll e stuzegezh ha kouezhan\u0303 er varbariezh, en den\u0303valijenn, pe er sodell.\nEr vojenn aostraliat avat eo an dud o-unan dre o emzalc\u2019h a gouezh en den\u0303valijenn, a goll al liviou\u0300, ar gened ha c\u2019hwekted ar vuhez, a zistruj o denelezh dre en em gannan\u0303 diastal. An dudenn hud, ar sorser, zo madelezhus.\nEr vojenn sinaat steuzidigezh ar goulou\u0300, ar vuhez en den\u0303valijenn zo handerc\u2019het e stumm Loar hag Heol lonket gant ur ron\u0303flez. Un doare da bellaat atebegezh an dud eo."}, {"text_idx": "#000015", "text": "An dud beuzet en den\u0303valijenn pe en ur bed hep bleuniou\u0300 zo tud kollet ganto o stuzegezh, divarrek da adkavout penn an hent d\u2019 ar gened o deus argaset eus ar beziadou\u0300."}, {"text_idx": "#000016", "text": "En div vojenn e chom an dud en ur saviad reuzeudik o nac\u2019h gwerc\u2019helaat ar gened endalc\u2019het en handerc\u2019hadou\u0300. Solian\u0303 a reont war an dremened pa sell ar vugale, an harozed, ouzh an dazont."}, {"text_idx": "#000017", "text": "Degemerout da wir bater sodellou\u0300 ur stuzegezh toc\u2019hor zo klet ha komprenadus ha kredin\u0303 en un dazont gwelloc\u2019h zo tra nemedennou\u0300.\nAr mojennou\u0300-se avat a han\u0303val hetin\u0303 e vefe troet an dud da son\u0303jal e c\u2019hell eskorin\u0303 ar gened, ar rezid er bed ha n\u2019eo ket hepken en handerc\u2019hadou\u0300..."}, {"text_idx": "#000020", "text": "Diverran\u0303 ur sorbienn sinaat \u00abOrigine du soleil et de la lune\u00bb, Minjian wenxue, Beijing, troet gant Maurice Coyaud, \u00abContes merveilleux de Chine et des Philippines avec des haiku. De loin-3 P.A.F. 1980."}, {"text_idx": "#000021", "text": "Ar sorbiennou\u0300 eus ar rizh-se zo bet tostaet ouzh maladuriou\u0300 pobl ar sorbiennou\u0300 eus ar rizh \u00abKabellig ruz\u00bb gant folklorourion \u2018zo.\nTennan\u0303 a ra kentoc\u2019h d\u2019ur gwengel ha gallout a ra bezan\u0303 tostaet ouzh ur sorbienn aostraliat a gont pezh a c\u2019hoarvezas en ur vro hep bleuniou\u0300."}, {"text_idx": "#000022", "text": "Perrault a oa emichan\u0303s un azenn kornek, kenkoulz ha Luzel, kenkoulz ha me.\nEvit ar re gentan\u0303, o deus bevezet oberennou\u0300 orinel evit o lakaat da glotan\u0303 gant stuzegezhiou\u0300 mac\u2019hom.\nPadal o deus lezet war ar paper eskern o banvez renket koant pe goant.\nDiwar an eskern-se, ha gant ur skoazell hud bennak, er sorbiennou\u0300, e teu d\u2019ar mare-mat d\u2019an hini en deus kemeret penn an hent, amzer an hent, an eurvad da gas en-dro d\u2019ar vuhez an oberennou\u0300 arz bevezet gant tud dall d\u2019 ar bed, ken eeun ma tiwan ar plant diwar ar greun kac\u2019het da heul banvez ul labous du.\nTud \u2018zo avat a chom gant ar c\u2019haoc\u2019h, laouen.\nKemplezh eo ar vuhez, pinvidik ha kaer."}, {"text_idx": "#000024", "text": "Adal an amzer-se ez eus e Korea ur c\u2019hrennlavar brudet : Mard eo dreist douar Sinchon a-raok ar marv ez eo hini Yongin a zo dreist war-lerc\u2019h ar marv.\nSetu ur c\u2019hrennlavar a c\u2019hellit ober gantan\u0303 ken brav ez eo."}, {"text_idx": "#000027", "text": "Hag e vefe ul liamm etre ar geriou\u0300 revr ha rev e brezhoneg ?"}, {"text_idx": "#000029", "text": "Kalz a ster a c\u2019haller kavout da vezan\u0303s ar votez kollet ha distroet gant ar prin\u0303s. Ar votez a c\u2019hell klotan\u0303 gant kemm saviad kevredigezhel Luduenn. Hi diarc\u2019hen, nac\u2019het dezhi ur vuhez kevredigezhel klok gant he mammeg, a seveno he flas en ur gevredigezh botaouet mat.\nAr votez a c\u2019hell ivez bezan\u0303 meizet evel hanterourez etre ar c\u2019horf hag al leur evit an dud o deus peadra d\u2019 o frenan\u0303. Diskouez a c\u2019hallfe ez eo Luduenn mat war he daoudroad.\nLuduenn a glask mont er bed daoust d\u2019he c\u2019hoarezed ha d\u2019 he mammeg ha dont a ray a-benn dre skor un dudenn hud ha dre hanterouriezh ur votez kollet.\nP\u2019 eman\u0303 an dudenn en entremar etre ar saviad graet dezhi en arlez a \u2018r gevredigezh hag ar saviad a gavo er gevredigezh he deus un troad diarc\u2019hen hag un troad botezet."}, {"text_idx": "#000030", "text": "Kalz tud avat a han\u0303val bezan\u0303 laouen da ezvevennan\u0303 oberou\u0300 an dudenn d\u2019ar revelezh, d\u2019an dimezin\u0303 : lennegourion, tudoniourion... N\u2019eus nemet gwelout pezh zo bet dalc\u2019het eus ar sorbiennou\u0300 gant ar stuzegezh ren : an euredin\u0303 gant ar prin\u0303s, kliched lu ha badaouus ken en deus graet berzh.\nAr revelezh meneget aze zo hini stalabard ar gefredourion stuziet, n\u2019 eo ket ar revelezh a zo e roll lakaat ar spesad da genderc\u2019hel."}, {"text_idx": "#000032", "text": "Barnet vil e vefe deuet da vezan\u0303 ar ger cul e galleg adal eil hanterenn ar seitekvet kantved. Skrivagnerion c\u2019hall an eitekvet kantved, en o zouez Voltaire o defe kavet dizereat arver ar ger.\nMon cul ! Va revr, a lavarfe Zazie Raymond Queneau."}, {"text_idx": "#000033", "text": "Penaos e c\u2019hell un den a studi sorbiennou\u0300 kinnig dezrannan\u0303 an oberennou\u0300 pobl dre ar vredelfennerezh ? Penaos kredin\u0303 bevennan\u0303 un oberenn lennegel kemplezh ha pinvidik d\u2019 ar revelezh dre glask ur rev a-dren\u0303v pep ger ? Ar sorbiennou\u0300 a oar mat tre komz a revelezh hep kuzhat ar geriou\u0300."}, {"text_idx": "#000034", "text": "Ha ne gendalc\u2019her ket aze da zistrujan\u0303 ur stuzegezh a nac\u2019her ? Ar sorbiennou\u0300 ne vefent nemet diduamantou\u0300 vil savet gant aozerion bugelel evit hanter loened ?\nAr breudeur Grimm o deus treuzwisket e bourc\u2019hizion ar sorbiennourion. Luzel en deus o zreuswisket e paour kaezh kouerion hon eus da zoujan\u0303 peogwir ez int diskennidi hon hendadou\u0300."}, {"text_idx": "#000038", "text": "Sellout ivez ouzh c\u2019hoarezed Luduenn er blog-man\u0303."}, {"text_idx": "#000041", "text": "Ar skeudenn zo diwar un dour-kren\u0303v gant Georges Cruikshank ar skeudenner saoz a zo bet skeudennaouet gantan\u0303 embannadur saoznek 1823, German popular stories."}, {"text_idx": "#000042", "text": "Ar vugale a selaou ur sorbienn. Buhezan\u0303 a reont an istor. Da c\u2019houde e chomo an istor en o en\u0303vor ha tostaet e vo ouzh o buhezan\u0303 pemdeziek.\nSon\u0303j \u2018m eus c\u2019hoazh eus istoriou\u0300 bet lennet dimp er skol pa oan mousig. Istor ar plac\u2019h a gomze re hag he doa lavaret droug diwar-benn unan bennak. Aet da c\u2019houlenn ali ur goziadez mantret ma oa gant an droug he doa graet e oa bet lavaret dezhi mont da zibluan\u0303 ur waz e-krec\u2019h un dorgenn a-us d\u2019ar ge\u0302riadenn ha neuze goulennet diganti dastum an holl bluennou\u0300 a oa bet kaset gant an avel dre ar ge\u0302riadenn hag ar maeziou\u0300...\nSon\u0303j \u2018m eus ivez eus istor ar paotr o paborin\u0303 e oa barrek da derrin\u0303 ur geuneudenn war e vorzhed. Sevel a ra ar geuneudenn uhel, ha dav ! Torret e c\u2019har."}, {"text_idx": "#000043", "text": "N\u2019 eo ket ken anat an doare ma selaou an oadourion an aliesan\u0303, pe e fell dezho kelenn, pe bezan\u0303 kelennet.\nDegas a ra da son\u0303j din un istor gant Nasr Eddin. Pedet eo an den da zont da brezegennin\u0303 gant tud ur ge\u0302riadenn a son\u0303j ez eo en\u0303 un den gouiziek bras. Neuze e c\u2019houlenn digant an dud bodet dirazan\u0303 hag e ouzont diwar-benn petra eman\u0303 o vont da gomz. An dud er sal a respont nann.\nPenaos, emezan\u0303, ne dalvez ket ar boan din prezeg dirak tud ken dizesk, hag ez a kuit.\nUn den a red war e lerc\u2019h hag asantin\u0303 a ra ar paotr distrein\u0303. Goulenn a ra a-nevez digant an dud hag e ouzont diwar-benn petra eman\u0303 o vont da gomz. An dud a respont ya.\nNeuze, eme Nasr Eddin, perak va lakaat da goll va amzer pa n\u2019hoc\u2019h eus ket ezhomm da glevout ar pezh \u2018m eus da lavarout, hag ez a kuit.\nUn den a red war e lerc\u2019h a-nevez hag ar paotr a zistro er sal. Ha neuze, e c\u2019houlenn, hag e ouzit diwar-benn petra emaon o vont da gomz ? Darn er sal a lavar ya, darn a lavar nann. Mat, eme Nasr Eddin, ra gelenno ar re a oar d\u2019 ar re na ouzont ket, hag ez a kuit."}, {"text_idx": "#000044", "text": "Dre chan\u0303s e chom ur bern tud digor o spered peogwir eo un tamm re soutil an Hodja evit bugale."}, {"text_idx": "#000046", "text": "Ur bugel ne oar ket, ne ijin ket.\nKlask a ra, deskard digor e spered, en ur bed o c\u2019henel da bep kammed. Mont a ra e zaoulagad bras digor.\nEl linenn treset war ar paper e wel an dremmwel, al leur, un nadoz, ur vuzhugenn, ur vlevenn, un neudenn...\nOuzhpennet div linenn a bep tu e wel un delienn, ur graon\u0303enn, ur vell, un hamburger, ur vesklenn, ur genou..."}, {"text_idx": "#000047", "text": "Ar bugel ne ijin ket, buhezan\u0303 a ra. Alese e spont gant mamm-yar ar sorbienn kaset gant ar c\u2019hazh-tigr.\n\u2013 Petra eo deuet da vezan\u0303 ar vamm, emezan\u0303 e dibenn ar marvailh ?\n\u2013 Ne ouzon ket. Ne ouzon nemet ar pezh a ouzon. Ha petra a son\u0303jit c\u2019hwi ?\n\u2013 Debret eo bet ?\n\u2013 Deuet eo a-benn da dec\u2019hout ?\n\u2013 Deuet eo er-maez eus an tigr lazhet pa\u2019 z eo bet digoret e gof.\n\u2013 Aet e oa da guzhat da welout petra a rafe hepti he folezi..."}, {"text_idx": "#000048", "text": "Ar bugel zo digor e spered, dirazan\u0303 e vuhez diharz, dezhan\u0303 oberou\u0300 pemdeziek diniver ha war e lerc\u2019h un istor berr hogen pinvidik."}, {"text_idx": "#000049", "text": "Hag an oadour ? An aliesan\u0303 ez ersav evel un den n\u2019en deus mui netra da glask pe da zizolein\u0303. N\u2019eo mui evitan\u0303 ar sorbienn nemet un diduamant da vevezin\u0303. Ne ouezo nemet lavarout mat e oa, pe fall e oa, pe ne blij ket din. Marteze e kavo ur rebech kalvezel bennak d\u2019 ober d\u2019 ar sorbiennour."}, {"text_idx": "#000050", "text": "Padal er sorbienn ez eus diduamant gwir eo, hogen ivez skiant ha furnez. Pep hini a dapo ar pezh a zo mat evitan\u0303 er sorbienn a selaou, gant ma vo bet barrek ar sorbiennour da vuhezan\u0303 an holl liveou\u0300-se ha da lezel un digor d\u2019 ar selaouer da gavout e hent.\nAr sorbiennour ne c\u2019hell ket bezan\u0303 paouroc\u2019h eget ur bugel."}, {"text_idx": "#000051", "text": "An den-se, ar sizhun tremen, hag e oa an hevelep hini a gejis gantan\u0303 ugent vloaz \u2018zo ?"}, {"text_idx": "#000052", "text": "Dalc\u2019het \u2018m boa son\u0303j eus binviou\u0300 labour treuzkaset dimp, eus un den kompez, a lavare ar pezh a oa da lavarout nemetken, a zibune devoudou\u0300 ar sorbienn gant geriou\u0300 eeun...\nWar-lerc\u2019h an daou zevezh labour e chomimp ur pennad azezet en ur c\u2019horn eus ar sal pep hini o lavarout ur marvailh.\nUvel, eeun, en doa an den-se, ambilher ar prantad labour, displeget marvailh ar re gozh kompez.\nChomet eo ganin ar sorbienn ha plijadur \u2018m eus bepred ouzh e lavarout. Rouez eo e chomfe ganin ur marvailh klevet gant un den all."}, {"text_idx": "#000053", "text": "Koublad kozh ar marvailh a ren ur vuhez didrouz. Darvoudou\u0300 an istor a zibun penaos eo chalet an den kozh gant eurvad an dud a gej betek rein\u0303 dezho pezh o deus ezhomm hep son\u0303jal ennan\u0303. E blijadur eo.\nUr paotr leun a zeltu a venn kelenn dezhan\u0303 penaos e ranker bevan\u0303, ha perak e savo tabut o buhez gant e hini gozh dre ma tistro eus ar foar hep marc\u2019h hag hep gwerzh ar marc\u2019h...\nAr c\u2019houer kozh zo rediet da glaoustrean\u0303 war an divoud dindan gwask birvilh ar c\u2019houer yaouank a gred n\u2019 eus nemet e zoare da welout ar vuhez a zo talvoudek.\nKuzhet a-dren\u0303v an nor da c\u2019hortoz an tabut ne glevo an hini yaouank nemet an hini gozh o tibunan\u0303 perzhiou\u0300 mat disoc\u2019h kement eskemm graet gant ar c\u2019hozhiad. Ar marc\u2019h o vont da vuoc\u2019h, ar vuoc\u2019h da c\u2019havr, ar c\u2019havr da waz er baner, hag ar waz da chopinad da c\u2019hlebian\u0303 gourlan\u0303chenn an hini kozh graet e veaj d\u2019ar foar dindan an heol gorr zo perzhiou\u0300 mat ganto. Ha da glozan\u0303 ar marvailh e ro an hini yaouank e gasedad pezhiou\u0300 aour gant plijadur d\u2019ar re gozh ken brokus."}, {"text_idx": "#000054", "text": "Deuet e oa mat da glozan\u0303 un dalc\u2019h labour ken frouezhus, zoken gant an arvar lakaet war va labour."}, {"text_idx": "#000057", "text": "Ha ne oan ket hen\u0303vel poch outan\u0303 a-benn ar fin, nemet \u2018m boa c\u2019hwitet war an tren ?\nHa ne vijen ket ivez war glask d\u2019ur vuhez klet koton, dibistig, o vont bepred da heul ar muianiver ?\nMorse ne \u2018m bije gallet bezan\u0303 evel-se. Gwelloc\u2019h c\u2019hwitout war bep tra eget koantiri touell spered ha mont da heul ur bagad den\u0303ved gwenn kan o klask goudor un dreistden pe komzou\u0300 ur prezeger madelezhus..."}, {"text_idx": "#000058", "text": "Kement-se n\u2019 eo nemet gwarizi eus va ferzh siwazh."}]